L-argumenti li ġieb Franco Debono fil-Parlament dwar ir-riforma tas-sistema tat-trasport pubbliku kienu jwasslu lejn konklużjoni waħda u ċara. Li l-Ministru responsabbli mit-Trasport kellu responsabbita' politika xi jġorr. Il-loġika ta' Franco kienet twassal għal konklużjoni waħda : li jekk il-Ministru m'huwiex lest li jirreżenja għandu jkun sfurzat li jagħmel dan bl-approvazzjoni ta' mozzjoni ta' sfiduċja. Meta Franco Debono għażel illi jastjeni kien qed jgħid li għalkemm kien konvint li Austin Gatt kellu jwarrab, ma kellux il-kuraġġ li jagħti d-daqqa finali biex jivvota favur il-mozzjoni ta' sfiduċja. Veru dak li qal Franco fuq Dissett il-bieraħ li hu mar oltre dak li għamel ħaddieħor. Imma dak li għamel (jiġifieri li astjena) ma jikkorrispondix mal-kliem iebes li qal – ħafna minnu (pero' mhux kollu) ġustifikat. Punt żgħir fuq dak li qal : li x-Xandir illum hu agħar mit-tmeninijiet. Għalkemm naħseb li l-PBS hu l-bogħod milli jkun aċettabbli, li tqabblu mat-tmeninijiet ifisser li m'għandekx idea ta' x'kien hawn fis-snin 80. L-aħħar punt tiegħi hu dwar li l-inġieba ta' Franco tmur kontra dak mistenni minnu fil-kariga tiegħu ta' Assistent Parlamentari. Franco ġustament irrefera għar-rewwixta ta' membri Parlamentari Konservattivi reċentement fil-House of Commons fi tmiem dibattitu dwar l-Unjoni Ewropeja. Li ma qalx Franco kien li bħala riżultat ta' dik ir-rewwixta żewg (l-ekwivalenti tal-Assistent Parlamenari fil-Parlament Malti) spiċċaw mill-ħatra. Wieħed irreżenja u l-ieħor tkeċċa mill-Prim Ministru Ingliż David Cameron. Jekk irid jinforma ruħu jista' jaqra l-gazzetti Ingliżi fosthom l-artiklu fil-Guardian tal-25 t'Ottubru 2011 intitolat : L-irġulija u l-konsistenza Franco m'għandux jitlobhom biss mingħand Austin Gatt – li naqas – iżda għandu jkun hu l-ewwel li jipprattikhom.